Një ekspozitë e volejbollit në Lojërat Olimpike
Një ekspozitë interaktive tërheq tifozë të rinj të sportit të volejbollit
Tifozët që ndjekin Lojërat Olimpike të Rios kanë mundësi të shumta të zgjerojnë horizontet e tyre sportive dhe kulturore. Është gjithashtu një mundësi që sportet e ndryshme të reklamohen për audiencën. Korrespondenti i Zërit të Amerikës, Jeff Swicord, vizitoi ekspozitën interaktive “Shtëpia e Volejbollit” në Kopakabana. Volejbolli është ndër sportet me zhvillimin më të shpejtë në Lojërat Olimpike. Në lojërat e vitit 2008 në Pekin, 31 vende kërkuan të kualifikohen, ndërsa këtë vit aplikuan 176 ekipe. Federata Ndërkombëtare e Volejbollit ka filluar një fushatë marketingu. Richard Baker thotë se “Shtëpia e Volejbollit” në Kopakabana është e para e këtij lloji. E ndërtuar brenda një shkolle të vjetër, ajo mirëpret tifozët që duan të mësojnë rreth historisë së volejbollit dhe përkujton disa nga ndeshjet më të rëndësishme. Ndër seksionet e ndryshme është edhe një dhomë e realitetit virtual ku vizitorët mund të përjetojnë një ndeshje nëpërmjet syzeve. Argëtimi i vërtetë ndodh në breg ku tifozët mund të gjuajnë topin së bashku me lojëtarë si fituesi nga Serbia i medaljes së artë olimpike, Vladimir Grbiç. Gjatë një pritjeje të Federatës morën pjesë yje të volejbollit australian, si fituesja e medaljes së artë në lojërat e vitit 2000 në Sidnei, Natalie Cook. Pas mbarimit të Lojërave Olimpike, “Shtëpia e Volejbollit” do të qëndrojë në Kopakabana, me synimin për të tërhequr drejt volejbollit më shumë fëmijë në plazhet e mrekullueshme të Rios.